En ulykkelig begivenhed. Sådan betegner Danske Bank krisemeldingen fra Ebh Bank. Danske Bank er med i gruppen af banker, der sammen med Nationalbanken sørger for, at kriseramte Ebh Bank har den fornødne likviditet. Det oplyser Danske Banks pressechef, Jonas Torp, til RB-Børsen. - Som landets største bank deltager vi naturligvis i beredskabet. Der er tale om en ulykkelig begivenhed, som vi sammen med andre banker forsøger at minimere konsekvenserne af, siger Jonas Torp, der ikke har yderligere kommentarer. Der står intet i fondsbørsmeddelelsen fra Ebh Bank om, hvor stort likviditetsberedskabet er. Det er imidlertid en kendsgerning, at Ebhs udlån fra 2003 til 2007 er steget fra godt 2 milliarder kroner til næsten 8 milliarder - mens indlånet i 2007 "kun" var på godt 3,5 milliarder kroner. Med andre ord er Ebh Bank dermed yderst sårbar over for pludselige bevægelser i det interbankmarked, hvor bankerne låner til hinanden. I dag er der stort set ikke nogen banker, der tør tage en risiko - og dermed bliver udlånseksponerede banker som Ebh Bank hårdt ramt. /ritzau/

Opsummering:
Ebh Banks udlån er steget seks milliarder kroner på fire år - landets største bank er med i redningsaktion.